卫宗武
谢朱南塘借已田为易陆宅山建玉宸道宇
好山未易得，况此不多山。
靡迤八九丘，远眎犹弹丸。
几载谋一区，经营何其艰。
尺求而寸予。往往人所悭。
丙舍西复西，一岑颇巑屼。
其坡委蛇垂，宛若萦带鞶。
又类立大纛，转帜风飞翻。
其中似掌平，可为宫与坛。
荷君割膏腴，易置为我懽。
斯举昔罕闻，岂但今所难。
得以奉帝尊，峻阁而危栏。
顾惟匪陶顿，奚以役{左亻右垂}般。
盖由心愿欲，宁恤家殚残。
于兹延真侣，亦足化世顽。
报乏千镒金，感著方寸丹。
繁嗟隶黔首，孰若侪黄冠。
惟弗叛宣尼，何妨师老聃。
斯宇傥落成，屈致居其间。
玄玄五千言，言言推其端。
看生白室光，相对清昼閒。
学道能造极，何秘三神峦。